După invadarea Cehoslovaciei în 1968 de către țările Pactului de la Varșovia (cu excepția României și Albaniei), Consiliul de Apărare al Republicii Socialiste România a adoptat o nouă strategie națională de apărare. Dezvoltarea unei industrii autohtone de armament a devenit prioritate națională. Licența pentru fabricarea în țară a mașinii de luptă a infanteriei BMP-1 a fost obținută în 1982. Producția a fost realizată între anii 1985 și 1991 la Uzina Mecanică Mizil, fiind fabricate 178 de bucăți. Licența era gratuită pentru vehiculele destinate Armatei Române. Autoritățile de la București au reușit să obțină și permisiunea de a modifica designul mașinii blindate pe șenile.